Puntcrap è il num rumantsch da la chavorgia dadens Andeer. Quest cudesch descriva la scuverta da la cascada e l’istorgia da la famiglia Pitschen Melchior; co ch’ella ha stuì bandunar l’albiert en las muntognas grischunas per sa render en l’America, nua ch’i han tschertgà ina nova existenza; co ch’els èn turnads ed han scuvert ina cascada zuppada ch’ha alura purtà fortuna a la famiglia.

L’onn passà essan nus viagiads cun l’auto en l’Italia. Traversond la Svizra èsi ì plaunet amunt, tras tunnels e sur punts, viaden en ina chavorgia stgira. Insanua davos ina storta avain nus chattà adagur in mussavia a l’ur dal stradun. Sin quel era scrit: ‹Albiert sper la cascada. Buna cuschina. Chombras libras›. Perquai ch’igl era sin far notg, avain nus prendì la direcziun dal mussavia. Bainprest avain nus chattà adagur in ospizi. Quel ans pareva sco in nas alv tranter la grippa gizza. Cura che nus essan sortids da l’auto, avain nus udì la ramur da la cascada. Quella stueva esser damanaivel. Perquai che nus avevan fom, essan nus entrads en l’ustaria ed avain empustà tschaina. En l’ustaria eri chaud ed empernaivel. Guardond enturn avain nus scuvrì ina fotografia veglia vi da la paraid. Sin quella vesev’ins ils chasaments d’ina gronda citad. ‹New York 1896› eri scrit sutvi. L’ustiera ans ha purtà ina gronda stgadella cun schuppa da giutta. Ella era ina dunna in pau sin ils onns. Nus avain alura dumandà ella, co che la fotografia da l’America saja vegnida qua en si’ustaria. «Quai è ina lunga istorgia», ha la dunna ditg. Nus avain cuntinuà da dumandar, sch’ella saja forza stada ina giada en l’America. «Gea», ha ella respundì, «ma da lez temp era jau anc ina mattatschetta. Jau sun numnadamain naschida là.» Nus avain supplitgà la dunna veglia d’ans raquintar si’istorgia. E damai che nus eran ils sulets giasts, è ella sesida a maisa cun nus ed ha entschet a raquintar:

Da vegl ennà è quella chasa in albiert. Ella appartegneva a mes tat, ad Andreas Pitschen Melchior. Avant viveva ses bab là, ed anc avant ses tat. Tuts faschevan d’ustier en quella ustaria. Il stradun che passa sper nossa chasa era la suletta via en noss conturn per traversar las Alps e per vegnir giu l’Italia. Sin quella via passavan martgadants cun lur martganzia, berniers cun lur chavals da sauma, viturins cun lur chars, charrotschiers cun lur charrotschas, mastergnants e glieud da la vallada. Strusch insatgi che passava senza sa fermar. Ils chavals vegnivan prendids orasut, bavrads e pavlads, ed ils viandants eran leds da pudair ruassar in pau tar nus e da curar lur pes inflammads dal marschar. Els mangiavan e bavevan. Intgins stevan sur notg e cuntinuavan lur viadi l’autra damaun. Adina cura ch’igl era fitg quiet, udiv’ins la ramur da la cascada davos il grip. Ina giada cura che mes bab era anc in mattatsch, era vegnì in bel di in um si da la vallada per scuvrir il misteri da la cascada. El aveva tschertgà ina sfendaglia en il grip, ma adumbatten. Igl era dentant reussì ad el da raiver per il grip glischnus siador. Arrivà sisum, aveva el clamà: «Ina cascada! Jau ves ina cascada!» Ma alura aveva el pers la ballantscha ed era crudà en la profunditad. El n’è mai pli vegnì chattà. Sin quai aveva mes bab Christian Pitschen Melchior fatg il propiest da scuvrir la cascada, ina giada ch’el saja creschì. Da lez temp gievi anc bain cun nossa famiglia. Ma quai è alura bainprest sa midà.

Cun il temp sa fermava adina pli pauca glieud a l’albiert da la Puntcrap. Oravant tut ils viturins cun lur gronds chars da vitgira na vegnivan betg pli. «I transportan uss la rauba cun la viafier che va tras las muntognas», schevan ils martgadants ch’eran vegnids in pau per il mund enturn. Cur che mes bab ha gì la vegliadetgna ch’el pudeva surpigliar la lavur dal tat, eri vegnì ruassaivel tar nus. «Sulettamain la viafier na po betg esser la culpa», manegiava mes bab. «I vegn bajegià in nov stradun tras nossa vallada», scheva la glieud che vegniva si da la vallada. Christian Pitschen Melchior era in uman che carteva mo quai ch’el veseva sez. El è sa mess sin via e gea, suenter in viadi d’in mez di ha el vis il nov stradun. Quel era pli lad che tut quels ch’el aveva vis fin uss. Igl aveva massa lavurers che siglientavan la grippa, faschevan scarpas e splattitschavan la sulada. Els abitavan en rulottas che sa chattavan gist sper il plazzal da bajegiar. «I bajegian in stradun per ils novs chars, per quels che sa muventan da sasez. Quels automobils èn bler pli sperts ch’ils chavals», ha Christian ditg al tat cur ch’el è turnà a chasa. «Er las charrotschas da chavals vegnan alura a charrar pli dabot sin il nov stradun. Tgi vegn alura anc a far in paus en noss albiert?»

Da qua davent saveva Christian Pitschen Melchior ch’el na vegnia betg a pudair far l’ustier en quest albiert sco ses bab e ses tat. Ses bab gudagnava gist anc tant ch’el aveva sez da viver. Cur che l’enviern è vegnì, è mes bab ì giu en la vallada per tschertgar lavur. Propi in post da vaglia n’ha el betg chattà. Persuenter ina marusa ch’el charezzava zunt fitg. Quai era mia mamma Maria. Els n’han betg laschà sa starmentar ed han maridà. Uss avevani bain in l’auter, ma betg daners per viver. In bel di han Christian e Maria ditg al tat: «Igl è meglier sche nus giain en l’America. Tgi che vul emigrar, survegn da la vischnanca ils daners per il viadi. Lavur per mintgin e gudogn detg avunda duessi dar vi là.» Il tat n’è er betg stà bun dar in meglier cussegl. Uschia èn els sa decidids d’emigrar en l’America. Suenter insaquantas emnas èsi alura stà uschè lunsch: cun il fagot il pli basegnaivel si dies èn els ids da la val or. Els han gì fadia da bandunar la Val Schons.

Christian e Maria èn viagiads pli che dus dis fin ch’els èn arrivads tar in grond port da mar. Là era il bastiment che dueva purtar els vi sur mar gist pront. Tgi ch’aveva pajà bler per il viadi, dastgava viagiar en cabinas cumadaivlas en la part sura dal bastiment. E quels savevan ir a spass sin las punts da la bartga. I deva ina sala da mangiar e perfin in salun cun palmas per quels passagiers.

Per ils emigrants n’era il viadi sur l’ocean zunt nagin plaschair. Di e notg udivan els la canera da las maschinas tras las paraids satiglias da lur chombras giudim en il bastiment. Giu là eri chaliras sco en in furn e stretg sco en in furmicler. Durmir durmivani sin treglias da lain diraglias. Il viadi ha cuzzà duas emnas. Alura èn els finalmain arrivads a New York.

Suenter in mez onn ha Christian Pitschen Melchior tramess ina brev al tat: «Char bab», ha el scrit, «nus essan en gamba. Deplorablamain n’è betg tut uschia sco che nus avevan spetgà. Suenter avair tschertgà ditg e lung hai jau finalmain chattà ina lavur. Ma jau na gudogn betg bler. Jau lavur en la halla da fiera. Là hai jau da stgargiar charns e verduras giu dals camiuns per las purtar tar las butias e stizuns. Maria schubregia las chombras d’in hotel. Igl ha cuzzà ditg fin che nus avain chapì la lingua da la glieud da qua. Uss avain nus emprendì tant englais che nus savain ans far chapir. Ma tuttina ans para anc adina tut ester qua. En l’America è tut auter che tar vus en Val Schons. Jau n’avess mai cartì che tants umans pudessan viver en ina suletta citad sco qua a New York. Qua datti chasaments ch’èn pli auts ch’ils grips da Schons. Nus laschain savens encrescher. Forsa vegni meglier, cura che noss pop è naschì. Sta saun, char bab. I ta salidan dalunsch tes fidaivels uffants Christian e Maria.»

Alura èn vegnids onns da miseria e travaglia per mes geniturs. Mes frar Andreas è naschì, ed in onn pli tard sun jau naschida. E cur che Christian era er anc qua, na saveva mia mamma savens betg cun tge cumprar il pli necessari. Mes geniturs ans raquintavan savens dal tat, da nossa chasa en Svizra, dal stradun vegl sur la muntogna e da la cascada ch’ins na vesia betg. La stad cura che jau aveva sis onns, ha mes bab inscuntrà in di in cumpatriot svizzer. Quel lavurava sco camarier en in hotel. El ha fatg vegnir mes bab ed al ha manà tar in Mister Grambackel, in Englais ritg. Quel vuleva far in viadi tras l’America e tschertgava in servient. Senza far ceremonias è mes bab vegnì engaschà sco gidanter per quest viadi. L’Englais al ha perfin pajà ordavant ina part da sia paja.

Els èn viagiads cun la viafier en crusch ed en travers tras l’America. Mes bab aveva da purtar la bagascha, duas valischs pesantas ed in fagot lunghent, nuà cun cordas. Quest fagot, ha Mister Grambackel ditg, saja da purtar cun fitg grond quità. Els èn alura er arrivads tar las Cascadas dal Niagara. E là hani avert il pac. Lien era in grond apparat da fotografar ch’era fermà sin in lung traipe da lain. Il chau da Mister Grambackel è svanì sut ina tuaglia ed el ha cumenzà a fotografar mintga di. Quai è in’autezza cascada! L’aua rampluna e ramura starmentusamain. Ella croda en ina sgarschaivla profunditad. La cascada sprizza ad aut. Mes bab steva là e guardava ad in guardar e sa smirvegliava. El era fascinà. El pensava a la cascada zuppada en sia patria. Sper la cascada devi tavlas da reclama, stizuns e butias. Blera glieud sa fultschava sur sendas e piogns. Tgi cumprava cartas postalas, tgi bavrondas e souvenirs. Tuts avevan fatg lungs viadis per vegnir a guardar quest miracul extraordinari.

Suenter che mes bab era turnà, discurriva el savens da quella cascada. «As imaginai», scheva el adina puspè, «sch’i dess ina via giuaden tar la cascada da la Puntcrap. Alura savessan nus viver là. Grazia a la cascada gudagnassan nus tants raps ch’i giess bain cun nus.» – «Pertge?», ha Andreas dumandà, «quai na chapesch jau betg.» – «Nossa chasa savess puspè servir sco albiert. Da tuttas varts vegniss la glieud per admirar la cascada. Els prendessan segir in refrestg tar nus e stessan forsa perfin sur notg.» Ma la mamma ha ris: «E co vuls ti pajar il viadi da return per nus tuts? Lain plitost ponderar co che nus pudain ans inschignar d’exister qua en l’America.» Cun il temp discurrivan ils geniturs adina pli pauc da la Svizra e da la cascada. Alura è arrivada la brev dal tat: «Chars uffants», ha el scrit, «jau sun uss vegnì vegl. Jau hai fadia da servir ils giasts che sa ferman anc mintgatant qua. Jau vegn bainprest a stuair ir giu en la vallada a star tar mia sora. Alura nagin che stat pli si qua, la chasa veglia vegn ad esser bandunada e vegn ad ir en decadenza. I salida vus cordialmain – voss bab.» Cur che nus avain gì legì la brev, essan nus vegnids tut trists. Bab ha dis en e dis ora discurrì strusch in pled. Ina saira sesevan nus tuts a maisa en cuschina. Alura ha il bab ditg: «Jau na vi betg che nus perdian nossa chasa. Da vegl ennà è adina mo la famiglia Pitschen Melchior stada là. Mamma ed jau, nus avain ponderà la chaussa ditg e lung. Nus turnain. I na vegn betg ad esser simpel. Ma la finala n’eri er betg simpel qua.» Mia mamma ha dà dal chau. «Jau vom puspè a lavurar», ha ella ditg, «alura vegnin nus bain a pudair spargnar ils daners per il viadi vi sur mar.»

E propi: mamma stirava chamischas en ina lavandaria. Bab lavurava savens mesas notgs en la halla da fiera. Er nus uffants empruvavan da gidar ils geniturs. Andreas, ch’aveva diesch onns, gudagnava inqual dollar cun purtar ora gasettas. Jau mezza cuschinava savens las tschaveras per nus tuts. Malgrà tut ils sforzs hai cuzzà passa in onn fin che nus avevan spargnà ils daners per il viadi da return. Pertge che questa giada nagin ch’ans ha gidà.

Alura èsi stà uschè lunsch. Nus uffants ans sentivan bain in pau curius, cur che nus avain observà co ch’ils sgrattatschiels da New York èn svanids plaun a plaun. Nus n’avevan gea mai vivì insanua auter. Duas entiras benedidas emnas n’avain nus vis nagut auter che l’aua da la mar. Alura essan nus ids cun il tren. La damaun dal segund di avain nus vis las muntognas. Ellas parevan pli autas e pli bellas ch’ils chasaments da New York. Da mezdi essan nus arrivads en vischnanca. Il davos tschancun avain nus stuì ir a pe per lung dal stradun vegl. Finalmain essan nus arrivads tar la chasa dal tat. El ans ha embratschà, sa legrond che nus eran propi turnads. Nus avevan udì bler da quella chasa e da las muntognas. Uss vulevan nus scuvrir tut nus sezs.

Ils geniturs han l’emprim rugalà la chasa, uschè bain sco ch’els han savì. Il bab ha pinà il tetg ed isolà las fanestras. La mamma ha schubregià l’entira chasa ed ha mess en urden ils letgs en las veglias chombras da l’albiert. Nus uffants pertgiravan il pli gugent las duas chauras dal tat e pavlavan las giaglinas. Suenter in temp ha il bab chattà lavur giu en vischnanca. Las sairas sesevan nus savens da cumpagnia or avant chasa. Nus ans smirvegliavan, quant ruassaivel ch’igl era en las muntognas, tut auter ch’en la gronda citad da New York. Ed ina giada m’ha il bab tschiffà per il bratsch. «La cascada», ha el ditg, «audas la ramur da la cascada?» Propi, ins udiva ella, betg fitg dad aut, ma d’in cuntin, la ramur da l’aua. Il bab era tut agità. «Nus la vegnin a scuvrir», ha el ditg. «Per che tuts la possian vegnir ad admirar. La cascada ans duai gidar da viver qua senza miseria.» La cascada! Di per di discurrivan nus cun il tat mo da quella. Lez manegiava mo adina puspè: «Il grip è tant gross, quel na ceda betg e na sa lascha betg muventar.»

Ma mes bab ha cumenzà a batter ina senda. Nus uffants al gidavan. Nus avain dustà la crappa grossa, fin che nus essan stads davant il grip glisch. «Chalai!», scheva il tat, «quai na va mai e pli mai.» Il bab ha empruvà da vegnir vinavant cun il tarader da crappa. Ma suenter in pèr dis na vesev’ins strusch ch’i fiss vegnì chavà. Nus avevan lavurà l’entira stad, e tuttina na vesev’ins betg dapli ch’ina pitschna sfendaglia en quest grippun. L’enviern ha mes bab remartgà che la schelira fetschia fendibel la crappa. El ha cumprà muniziun da siglientar là giu en la vallada. Cun la puntga ed il tarader ha el furà rusnas en il grip. El ha emplenì quellas cun dinamit. Igl ha dà in plum ed in sfratg. Crappa e crappels èn crudads per terra. Il fracass han ins udì pliras giadas sco in tun d’in urizi. Ma il grip n’era anc betg tutgà da num. Tuttina vesev’ins gia l’entschatta dal tunnel.

Ma bainprest n’avain nus betg pli gì daners per cumprar muniziun da siglientar. Cur che la stad è vegnida, essan nus ans rendids giu en la vallada. Là avevan nus chattà ina pitschna abitaziun. Bab e mamma gievan a lavurar en ina fabrica. L’enviern sisur essan nus alura puspè turnads tar il tat. Danovamain avain nus empruvà da dumagnar il grip per vegnir giu tar la cascada. Ma adumbatten. La glieud da la vallada scurlattava mo pli il chau da nus. Er il tat è vegnì malpazient. El na carteva betg pli da vesair ina giada la cascada. Ma mes bab n’ha betg cedì. «I vegn a gartegiar», aveva el la disa da dir. Uschia passavan stads ed envierns. Set lungs onns. Otgmilli chargias ha mes bab fatg siglientar. Alura èsi stà fatg. Cur ch’il davos plum ha rebattì da la grippa, avain nus udì, co che la crappa è crudada en l’aua da l’autra vart dal tunnel. Alura avain nus vis l’aua stgimanta! Ella crudava ad in crudar dals auts giu en la profunditad da la chavorgia. Ella ramurava ad in ramurar e ramplunava ad in ramplunar. L’emprim essan nus stads tut surstads e mits davant la cascada, ma alura essan nus ans embratschads ed avain fatg sigls da la legria, nus avain perfin empruvà da sbragir pli dad aut che la ramur da la cascada.

Bainprest èn ils emprims viandants vegnids en nossa vallada per guardar la cascada. Els eran plain smirvegl vesend la senda battida en il grip. Bainprest è la nova da la cascada da la Puntcrap er ida tras tut il pajais. Alura èn ils turists vegnids dalunsch e damanaivel per la guardar. Els sa fermavan en la Puntcrap, mangiavan e bavevan, e blers passentavan er la notg là. Insaquants èn perfin vegnids or da l’America. Dapi lura vai bain cun la famiglia Pitschen Melchior. Blers che vegnan en nossa cuntrada sa ferman là. Els pajan gugent in franc per dastgar ir lung la senda, sur il piogn e tras il tunnel per admirar la cascada. Uschè gronda sco quella en l’America n’è ella betg, nossa cascada. Ma ella è gronda avunda per far ventiraivla la famiglia Pitschen Melchior.

Margret Rettich (1926–2013) è naschida e creschida si a Stettin. Ella ha studegià grafica applitgada ad Erfurt. Suenter ha ella lavurà surtut sin il sectur da la reclama. Ad Erfurt ha ella emprendì d’enconuscher ses um Rolf Rettich cun il qual ella ha collavurà dapi lura – l’emprim a Lipsia e dapi il 1960 ella Republica federala tudestga, nua ch’ella ha chattà ina nova patria damanaivel da Braunschweig. Là èn vegnids creads ils numerus cudeschs d’uffants, cun ils quals ella è vegnida renumada. L’onn 1972 èn cumparidas en la chasa editura Otto Maier a Ravensburg las emprimas istorgias illustradas ‹Hast du Worte?› Suenter èn cumparids ‹Was ist hier los?› e ‹Neues von Hase und Igel› ed ils cudeschs illustrads ‹Zehn Finger hab ich› ed ‹Erzähl mal wie es früher war›. Margret Rettich ha illustrà la collecziun da poesias d’uffants ‹Kindergedichte› ed ha er creà agens cudeschs illustrads.

Indicaziuns bibliograficas

La Puntcrap. L’istorgia da la cascada ch’ha purtà fortuna a Christian Pitschen Melchior, cura che lez carteva d’avair pers ella. In cudesch illustrà da Margret Rettich, titel original: ‹Die Geschichte vom Wasserfall› (1974). Versiun rumantsch grischun da la scola secundara e reala da Ziràn, scolast Rino Darms. Tut ils dretgs d’autur(a) / chasa editura resalvads. Ediziun epub: www.chattà.ch (2018).